CELEX: 32018D0491
Language: bg
Date: 2018-03-21 00:00:00
Title: Решение за изпълнение (ЕС) 2018/491 на Комисията от 21 март 2018 година относно съответствието на представеното от заинтересованите държави членки съвместно предложение за разширяване на Северноморско-Средиземноморския коридор за железопътен товарен превоз с член 5 от Регламент (ЕС) № 913/2010 на Европейския парламент и на Съвета (нотифицирано под номер С(2018) 1634)

23.3.2018   
            
            
               BG
            
            
               Официален вестник на Европейския съюз
            
            
               L 81/23
            
         РЕШЕНИЕ ЗА ИЗПЪЛНЕНИЕ (ЕС) 2018/491 НА КОМИСИЯТА
   от 21 март 2018 година
   относно съответствието на представеното от заинтересованите държави членки съвместно предложение за разширяване на Северноморско-Средиземноморския коридор за железопътен товарен превоз с член 5 от Регламент (ЕС) № 913/2010 на Европейския парламент и на Съвета
   
      
         (нотифицирано под номер С(2018) 1634)
      
   
   (само текстовете на английски, нидерландски и френски език са автентични)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 913/2010 на Европейския парламент и на Съвета от 22 септември 2010 г. относно европейска железопътна мрежа за конкурентоспособен товарен превоз (1), и по-специално член 5, параграф 6 от него,
   като има предвид, че:
   
               (1)
            
            
               В съответствие с член 5, параграф 5 от Регламент (ЕС) № 913/2010 отговарящите за железопътния транспорт министерства на Белгия, Франция, Люксембург, Нидерландия и Обединеното кралство изпратиха до Комисията писмо за намерение, което беше получено на 14 юни 2017 г. Писмото беше подписано и от Швейцария, която по силата на приложението към Регламент (ЕС) № 913/2010 вече участва като трета държава в Северноморско-Средиземноморския коридор за железопътен товарен превоз. В писмото за намерение се съдържа предложение за разширяване на посочения коридор до Женева.
            
         
               (2)
            
            
               Съгласно член 5, параграф 6 от Регламент (ЕС) № 913/2010 Комисията разгледа предложението в писмото за намерение и прецени, че то е в съответствие с член 5 от посочения регламент поради изложените по-долу причини.
            
         
               (3)
            
            
               В предложението са взети предвид критериите, посочени в член 4 от Регламент (ЕС) № 913/2010. Общият брой на държавите, участващи в коридора, остава шест, като пет от тях членуват в Европейския съюз. Общото трасе на основната мрежа на Северноморско-Средиземноморския коридор остава непроменено. Предложеното разширяване е съвместимо с Трансевропейската транспортна мрежа (TEN-T) и отговаря на следните изисквания на TEN-T: цялостна електрификация на железопътните линии, най-малко 22,5 t осово натоварване, 100 km/h скорост на линията и възможност за движение на влакове с дължина 740 m.
            
         
               (4)
            
            
               В писмото за намерение беше включено проучване на транспортния пазар, според което разширяването на коридора вероятно ще доведе до по-голям обем на международния железопътен транспорт и до преминаване от автомобилен към железопътен транспорт, като се осигури по-кратък маршрут за внасяните или изнасяните от Швейцария стоки и суровини до и от френските морски пристанища на Средиземно море, в резултат на което ще се постигнат значителни социално-икономически ползи посредством намаляване на въглеродните емисии и задръстванията по пътищата.
            
         
               (5)
            
            
               Предложеното разширяване е съобразено с целта за създаване на европейска железопътна мрежа за конкурентоспособен товарен превоз. То ще доведе до свързване на водещи икономически сектори от женевския регион с важни европейски морски пристанища като Амстердам, Антверпен, Дюнкерк, Марсилия, Ротердам и Зеебрюге, подобрявайки свързаността на TEN-T с Швейцария, която е трета държава от ключово значение.
            
         
               (6)
            
            
               Съгласно член 5, параграф 5 от Регламент (ЕС) № 913/2010 беше проведена консултация относно разширяването със съответните управители на инфраструктура и желаещи да използват коридора превозвачи.
            
         
               (7)
            
            
               Предвидените в настоящото решение мерки са в съответствие със становището на комитета, учреден съгласно член 21 от Регламент (ЕС) № 913/2010,
            
         ПРИЕ НАСТОЯЩОТО РЕШЕНИЕ:
   Член 1
   Предложението за разширяване на Северноморско-Средиземноморския коридор за железопътен товарен превоз до Женева, което се съдържа в полученото на 14 юни 2017 г. писмо за намерение, изпратено до Комисията съвместно от отговарящите за железопътния транспорт министерства на Белгия, Франция, Люксембург, Нидерландия, Обединеното кралство и Швейцария, е в съответствие с член 5 от Регламент (ЕС) № 913/2010.
   Член 2
   Адресати на настоящото решение са Кралство Белгия, Френската република, Великото херцогство Люксембург, Кралство Нидерландия, Обединеното кралство Великобритания и Северна Ирландия, както и Конфедерация Швейцария.
   
      Съставено в Брюксел на 21 март 2018 година.
      
         
            За Комисията
         
         Violeta BULC
         
            Член на Комисията
         
      
   
   
      (1)  ОВ L 276, 20.10.2010 г., стр. 22.